Ild i landbrugsejendom, et stuehus i flammer og fare for spredning til dyr. Sådan lød meldingen, som Nordjyllands Beredskab fik kort før midnat sent fredag aften. Derefter hastede beredskabet ud til landejendommen på Tøttrupvej ved Snedsted i Thy. Det var det i ubeboede stuehus, som var overtændt, og i første omgang var fokus ikke rettet mod at redde bygningen trods det store flammehav. - Vores førsteprioritet var at sikre dyrenes ve og vel. I og med stuehuset var ubeboet og af ældre dato, så var der ikke så mange værdier at redde, så opgaven var i første omgang at sikre dyrene, som var i driftshuset, siger indsatslederen hos Nordjyllands Beredskab, Henrik Gade Jespersen. Ingen dyr kom til skade Beredskabet fik derfor hurtigt flyttet de omkring 100 dyr ned i den ene ende af stalden, så de ikke stod i røgen som følge af vindretningen. - De var i stor fare, da vi kom ud på stedet, fordi der var hø i driftsbygningen og dermed risiko for, at branden spredte sig til den, siger indsatslederen. Efterfølgende fik beredskabet dæmpet branden, hvilket betød, at det kun var stuehuset, der led skade. Stuehuset er helt nedbrændt, men ingen dyr er kommet til skade, oplyser Henrik Gade Jespersen. Beredskabet forlod adressen omkring klokken 6 lørdag morgen.
Omkring 100 malkekøer var i stor fare, inden Nordjyllands Beredskab kom dem til undsætning.